## Nuria Martínez visita el Palau de Justícia de Torrevieja, els sistemes de climatització, ventilació i il·luminació del qual acaben de ser renovats

*** La Conselleria invertix 1,2 milions d’euros en les obres de millora energètica de l’immoble
* Justícia està habilitat un nou local, de 300 metres quadrats, que acollirà una futura unitat de valoració forense integral (UVFI)**

La consellera de Justícia i Administració Pública, Nuria Martínez, ha visitat el Palau de Justícia de Torrevieja els sistemes de climatització, ventilació i il·luminació del qual acaben de ser renovats.

L’actuació, amb una inversió superior a 1,2 milions d’euros, permet un estalvi estimat del 65% en la factura elèctrica per il·luminació, reduint, a més, de manera significativa les emissions de CO₂, en línia amb el compromís de la Generalitat amb un model més sostenible i respectuós amb el medi ambient.

“Esta millora no solament suposa una major eficiència energètica, sinó també unes millors condicions de treball per als professionals i d’atenció per a la ciutadania. Continuem avançant cap a una administració de justícia més moderna, sostenible i alineada amb els reptes ambientals del nostre temps”, ha assenyalat.

Prèviament, la titular de Justícia ha visitat l’Ajuntament de Torrevieja, a on ha sigut rebuda per l’alcalde, Eduardo Jorge Dolón. Durant la trobada, la consellera ha traslladat als membres de la corporació municipal el seu compromís a continuar defenent les senyes d’identitat valencianes i continuar treballant per a millorar la vida dels torrevellencs, així com avançar cap a una justícia i administració pública més àgil, moderna, eficient, pròxima i inclusiva.

D’igual manera, en una trobada entre la consellera i l’alcalde s’ha abordat la previsió de la cessió de terrenys per part del consistori per a poder ampliar esta Ciutat de la Justícia. Per la seua part, la Conselleria s’ha compromés a agilitzar les gestions perquè l’ampliació siga una realitat com més prompte millor.

**Nou local d’UVFI**

D’altra banda, la Conselleria de Justícia està habilitant un local, de 300 metres quadrats, que acollirà una futura unitat de valoració forense integral (UVFI) en el Palau de Justícia de Torrevieja. Esta actuació, amb una inversió de 385.704 euros, és una infraestructura clau per a reforçar l’atenció a les víctimes de violència i altres delictes mitjançant un enfocament especialitzat i interdisciplinari.

L’adequació d’un nou local de 300 metres quadrats destinat a allotjar una futura unitat de valoració forense integral (UVFI) permetrà millorar l’atenció a víctimes de violència i altres delictes, mitjançant un abordatge especialitzat i interdisciplinari.

L’objectiu d’estes obres, que s’iniciaren el passat 13 de juny i finalitzaran en setembre d’este mateix exercici, és donar resposta a les noves necessitats existents en el partit judicial de Torrevieja, mitjançant la creació d’una unitat de valoració forense integral composta per sala amable, clínica forense, despatx doble, sala d’espera i dos lavabos accessibles, i dos recintes per a arxius judicials. El local també quedarà dotat d’accés a les instal·lacions, un distribuïdor, lavabo accessible i habitació de neteja.

El local està situat en la planta baixa d’un edifici de vivendes amb una superfície útil de 290 metres quadrats, al qual s’accedix pel carrer Patricio Zammit i pel carrer San Pascual.

**Certamen Havaneres de Torrevieja**

Este dimecres, la consellera de Justícia i Administració Pública va assistir al 71 Certamen Internacional d’Havaneres i Polifonia de Torrevieja, declarat festa d’interés turístic internacional, a on va poder escoltar les melodies havaneres en esta cita que reunix més de mil músics i coralistes i situa Torrevieja com la capital mundial del cant coral.

Fecha: 24/07/2025